b'\n_START_ARTICLE_\nLietuvos\xe2\x80\x93Ukrainos santykiai\n_START_PARAGRAPH_\nTarptautiniai Lietuvos\xe2\x80\x93Ukrainos santykiai oficialiai prad\xc4\x97ti 1991\xc2\xa0m., kai abi \xc5\xa1alys pripa\xc5\xbeino viena kitos nepriklausomyb\xc4\x99, ta\xc4\x8diau kontaktai su dabartin\xc4\x97s Ukrainos prot\xc4\x97viais siekia LKD laikus._NEWLINE_Abi \xc5\xa1alys yra JTO, Europos Tarybos nar\xc4\x97s._NEWLINE_Lietuva savo \xc5\xa1alies ambasad\xc4\x85 turi Kijeve ir vien\xc4\x85 konsulat\xc4\x85 Lvove, tuo tarpu Ukrainos ambasada yra Vilniuje. Taip pat Lietuvoje yra dar trys Ukrainos konsulatai\xc2\xa0\xe2\x80\x93 Klaip\xc4\x97doje, \xc5\xa0al\xc4\x8dininkuose ir Visagine. Dabartinis Ukrainos ambasadorius Lietuvoje\xc2\xa0\xe2\x80\x93 Volodymyras Jacenkivskis, Lietuvos ambasadorius Ukrainoje\xc2\xa0\xe2\x80\x93 Marius Janukonis.\n_START_SECTION_\nIstorija\n_START_PARAGRAPH_\n1569\xe2\x80\x931795\xc2\xa0m. Abiej\xc5\xb3 Taut\xc5\xb3 Respublikos gyvavimo laikais \xc4\xaf jos teritorij\xc4\x85 \xc4\xaf\xc4\x97jo didel\xc4\x97 dalis dabartin\xc4\x97s Ukrainos. Iki 1917\xc2\xa0m. abi \xc5\xa1alys priklaus\xc4\x97 Rusijos imperijai, o iki 1990\xc2\xa0m.\xc2\xa0\xe2\x80\x93 Taryb\xc5\xb3 S\xc4\x85jungai._NEWLINE_Po nepriklausomybi\xc5\xb3 paskelbimo Lietuvos ir Ukrainos santykiai buvo \xc5\xa1ilti, ypa\xc4\x8d po Oran\xc5\xbein\xc4\x97s revoliucijos, kurios metu tuometis Lietuvos prezidentas Valdas Adamkus aktyviai rei\xc5\xa1k\xc4\x97 param\xc4\x85. 2009\xc2\xa0m. tarp \xc5\xa1i\xc5\xb3 \xc5\xa1ali\xc5\xb3 buvo pasira\xc5\xa1yta daug \xc4\xafvairaus pob\xc5\xabd\xc5\xbeio bendradarbiavimo sutar\xc4\x8di\xc5\xb3. Lietuva \xc4\xafsipareigojo pad\xc4\x97ti Ukrainai siekiant tapti ES nare ir siekti naryst\xc4\x97s NATO bei yra viena entuziastingiausiai remian\xc4\x8di\xc5\xb3 Ukrainos NATO ir ES naryst\xc4\x99 valstybi\xc5\xb3._NEWLINE_2013\xe2\x80\x932014\xc2\xa0m. Euromaidano \xc4\xafvykiuose Lietuvos valstybin\xc4\x97s institucijos labai palaik\xc4\x97 Ukrain\xc4\x85, \xc4\xafvair\xc5\xabs Lietuvos politikai (Vytautas Landsbergis, Petras Au\xc5\xa1trevi\xc4\x8dius, Loreta Grau\xc5\xbeinien\xc4\x97 ir kt.) dalyvavo taikiuose mitinguose Kijeve. Lietuvos prezident\xc4\x97 Dalia Grybauskait\xc4\x97, parodydama param\xc4\x85 Ukrainai, Rusij\xc4\x85 pavadino teroristine valstybe d\xc4\x97l r\xc4\x97mimo Ukrainos rytuose kovojan\xc4\x8dius separatistus. V\xc4\x97liau V. Landsbergis Minsko sutarimus pavadino blogesniais u\xc5\xbe Miuncheno sutart\xc4\xaf._NEWLINE_Seime veikia Tarpparlamentini\xc5\xb3 ry\xc5\xa1i\xc5\xb3 su Ukraina grup\xc4\x97, taip pat nuo 2017\xc2\xa0m. \xc4\xafsteigta Ukrainos vald\xc5\xbeios reformas remianti laikinoji parlamentin\xc4\x97 grup\xc4\x97 Pro-Ukraine._NEWLINE_2011\xc2\xa0m. gyventoj\xc5\xb3 sura\xc5\xa1ymo duomenimis 0,5 proc. vis\xc5\xb3 Lietuvos gyventoj\xc5\xb3 sudar\xc4\x97 ukrainie\xc4\x8diai. Ukrainoje gyvena apie 11 000 lietuvi\xc5\xb3.\n_START_SECTION_\nParama pogrind\xc5\xbeio Ukrainos organizacijoms tarpukariu\n_START_PARAGRAPH_\nTarpukariu Laikinojoje sostin\xc4\x97je Kaune veik\xc4\x97 Ukrainos sukil\xc4\x97li\xc5\xb3 armijos atstovyb\xc4\x97, buvo spausdinami Ukrainos nacionalist\xc5\xb3 organizacijos leidiniai. Pirmasis \xc5\xa1ios organizacijos vadas J. Konovalecas nuo 1929\xc2\xa0m. tur\xc4\x97jo ir Lietuvos pilietyb\xc4\x99._NEWLINE_Tarp kit\xc5\xb3 klausim\xc5\xb3 lietuvius ir ukrainie\xc4\x8dius vienijo teritoriniai gin\xc4\x8dai su Lenkija, kadangi beveik vis\xc4\x85 tarpukario laikotarp\xc4\xaf Lenkija buvo inkorporavusi Vilni\xc5\xb3 ir Lvov\xc4\x85 \xc4\xaf savo sud\xc4\x97t\xc4\xaf. 1954 m. JAV lietuvi\xc5\xb3 visuomenininkas Simas Su\xc5\xbeied\xc4\x97lis Politini\xc5\xb3 Studij\xc5\xb3 Klube ra\xc5\xa1\xc4\x97: \xe2\x80\x9eBet ypatingai Lietuvai esanti svarbi Ukrainos nepriklausomyb\xc4\x97. Vilnius ir Lvovas mus ri\xc5\xa1a. Ukrainie\xc4\x8diams reiki\xc4\x85 pad\xc4\x97ti atsilaikyti ties Curzono linija su Lvovu ir gretimom sritim.\xe2\x80\x9c\n_START_SECTION_\nSantykiai tarp lietuvi\xc5\xb3 ir ukrainie\xc4\x8di\xc5\xb3 i\xc5\xa1eivijos\n_START_PARAGRAPH_\n1984-1985 m. kilus diskusijoms d\xc4\x97l Jaltos nutarim\xc5\xb3 at\xc5\xa1aukimo i\xc5\xa1 JAV pus\xc4\x97s, JAV lietuvi\xc5\xb3 bendruomen\xc4\x97s ir Amerikos ukrainie\xc4\x8di\xc5\xb3 kongreso komiteto nuomon\xc4\x97s sutapo - buvo siekta, kad JAV neat\xc5\xa1aukt\xc5\xb3 Jaltos nutarim\xc5\xb3, - toki\xc4\x85 iniciatyv\xc4\x85 buvo pateikusi lenk\xc5\xb3 i\xc5\xa1eivi\xc5\xb3 organizacija Pomost, motyvuodama tuo, jog Jaltos nutarimai prie\xc5\xa1tarauja Atlanto chartijai, garantuojan\xc4\x8diai nepriklausomyb\xc4\x99 per kar\xc4\x85 okupuotoms valstyb\xc4\x97ms. Iniciatyv\xc4\x85 palaik\xc4\x97 latvi\xc5\xb3, est\xc5\xb3 i\xc5\xa1eivi\xc5\xb3 organizacijos ir VLIKlaik\xc4\x97 prie\xc5\xa1i\xc5\xa1kais Atlanto chartijai. Pri\xc4\x97jus bendro sutarimo su Pomost direktoriumi Adam W. Kiernik, paskelbta suderinta rezoliucija, kurios \xc4\xaf\xc5\xbeangoje tarp kita ko minimi ir Lietuvos ir Ukrainos partizaninius jud\xc4\x97jimai kaip Vidurio ir Ryt\xc5\xb3 Europos taut\xc5\xb3 pasiprie\xc5\xa1inimo prasiver\xc5\xbeimus.\n_START_SECTION_\nLietuvos ordin\xc5\xb3 kavalieriai Ukrainos pilie\xc4\x8diai\n_START_PARAGRAPH_\nIki 2018\xc2\xa0m. gruod\xc5\xbeio 27 d. yra \xc4\xafteikti net 85 valstybiniai apdovanojimai Ukrainos pilie\xc4\x8diams, tarp j\xc5\xb3 - Vadimui Boiko, Mikol Azarov, Ivan Dudarenko, Mustafa D\xc5\xbeemiljev, Borisui Tarasiukui, prezidentams Leonidui Ku\xc4\x8dmai, Viktorui Ju\xc5\xa1\xc4\x8denkai ir Petro Poro\xc5\xa1enkai.'